Yaponiyada Amerika harbiy bazasini qurish ishlari qayta jonlandi
Bu rasmiy Tokio uchun g'alaba deya ko'rilmoqda, chunki orol gubernatori bazani boshqa joyga ko'chirishni talab qilib qattiq tortishgan edi.
Qurilish ketayotgan yerda bugun bir necha fuqaro norozilik bildirib, ishchilarga halaqit berishga harakat qilib, namoyish qilgan. Avgust oyida Okinava gubernatori Takeshi Onaga rasmiy Tokioga shikoyat yo'llab, AQShning Futenma harbiy bazasini ko'chirish kerak, deb chiqqan edi. Onaga hatto Okinavaning avvalgi gubernatori imzo chekkan, baza qurilishiga ruxsat beruvchi hujjatlarni bekor qilishgacha borgan. Bunga javoban Mudofaa vazirligi Onaganing qarorini yer taqsimoti uchun mas'ul vazirlikka oshirib, uning asossiz deb topilishiga erishgan. Okinava gubernatori taslim bo'lmoqchi emas va ishni mahalliy hukumatlar hamda Tokio o'rtasida bahsli masalalarni ko'rib chiqadigan idoraga yo'llamoqchi. Hukumat mahalliy boshqaruv idoralari ustidan bosim o'tkazayotganiga misol bu, deydi Okinava hokimi Takeshi Onaga. U munozarani davom ettirish qarorida qat'iy. Yaponiya va Qo'shma Shtatlar harbiy havo bazasini Okinava orolining o'zidagi Futenma tumanidan aholi kamroq yashaydigan Xenoko tumaniga ko'chirishga kelishib olgan. Futenma ahli uzoq payt bazaning shovqini, havoning ifloslanishidan arz qilayotgan edi. Amerikaning 19 ming askari Okinavada xizmat qiladi. Ular regional tahdidlarga tezkor javob qaytarish hamda tabiiy ofatlarda yordam berish uchun javobgar.